ΑΠΟΦΑΣΗ ΤΗΣ ΕΠΙΤΡΟΠΗΣ

της 14ης Ιουλίου 1999

για την τροποποίηση της απόφασης 95/453/ΕΚ για καθορισμό ειδικών όρων εισαγωγής δίθυρων μαλακίων, εχινόδερμων, χιτωνοφόρων και θαλάσσιων γαστεροπόδων καταγωγής Δημοκρατίας της Κορέας

[κοινοποιηθείσα υπό τον αριθμό Ε(1999) 2062]

(Κείμενο που παρουσιάζει ενδιαφέρον για τον ΕΟΧ)

(1999/530/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/492/ΕΟΚ του Συμβουλίου, της 15ης Ιουλίου 1991, περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά δίθυρων μαλακίων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 9,

Εκτιμώντας:

(1) ότι το άρθρο 1 της απόφασης 95/453/ΕΚ της 23ης Οκτωβρίου 1995, για καθορισμό των ειδικών όρων εισαγωγής δίθυρων μαλακίων, εχινόδερμων, χιτωνοφόρων και θαλάσσιων γαστεροπόδων καταγωγής Δημοκρατίας της Κορέας(3), αναφέρει ότι το Ministry of Agriculture, Forestry and Fisheries - National Fishery Products Inspection Station (NFPIS) είναι η αρμόδια αρχή στη Δημοκρατία της Κορέας για την εξακρίβωση και πιστοποίηση του γεγονότος ότι τα προϊόντα αλιείας και υδατοκαλλιέργειας πληρούν τις απαιτήσεις της οδηγίας 91/492/ΕΟΚ·

(2) ότι, μετά τον ανασχηματισμό της κυβέρνησης της Κορέας, αρμόδια αρχή για την έκδοση υγειονομικών πιστοποιητικών για αλιευτικά προϊόντα (NFPIS) δεν είναι πλέον το Ministry of Agriculture and Forestry αλλά το Ministry of Maritime Affairs and Fisheries και ότι η νέα αυτή αρχή είναι ικανή για την αποτελεσματική επαλήθευση της εφαρμογής των εν ισχύι νόμων· ότι είναι, ως εκ τούτου, αναγκαίο να τροποποιηθεί το όνομα της αρμόδιας αρχής που αναφέρεται στην απόφαση της Επιτροπής 95/453/ΕΚ·

(3) ότι είναι σκόπιμο να εναρμονιστεί ο τίτλος της απόφασης 95/453/ΕΚ με το κείμενο των άρθρων της παρούσας απόφασης, και ιδίως να αποσαφηνιστεί ότι η παρούσα απόφαση καθορίζει τους όρους εισαγωγής κατεψυγμένων ή μεταποιημένων δίθυρων μαλακίων, εχινόδερμων, χιτωνοφόρων και θαλάσσιων γαστεροπόδων καταγωγής Δημοκρατίας της Κορέας·

(4) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 95/453/ΕΚ τροποποιείται ως εξής:

1. Ο τίτλος αντικαθίσταται από το ακόλουθο κείμενο: "Απόφαση της Επιτροπής, της 23ης Οκτωβρίου 1995, για καθορισμό των ειδικών όρων εισαγωγής δίθυρων μαλακίων, εχινόδερμων, χιτωνοφόρων και θαλάσσιων γαστεροπόδων καταγωγής Δημοκρατίας της Κορέας."

2. Το άρθρο 1 αντικαθίσταται από το ακόλουθο κείμενο: "Άρθρο 1

Το Ministry of Mairitime Affairs and Fisheries - National Fishery Products Inspection Station (NFPIS) είναι η αρμόδια αρχή στη Δημοκρατία της Κορέας για την εξακρίβωση και πιστοποίηση του γεγονότος ότι τα δίθυρα μαλάκια, εχινόδερμα, χιτωνοφόρα και θαλάσσια γαστερόποδα πληρούν τις απαιτήσεις της οδηγίας 91/492/ΕΟΚ."

3. Το άρθρο 2 αντικαθίσταται από το ακόλουθο κείμενο: "Άρθρο 2

Τα δίθυρα μαλάκια, εχινόδερμα, χιτωνοφόρα και θαλάσσια γαστερόποδα καταγωγής Δημοκρατίας της Κορέας, που προορίζονται για κατανάλωση από τον άνθρωπο, πρέπει να προέρχονται από τις εγκεκριμένες περιοχές παραγωγής που εμφαίνονται στο συνημμένο παράρτημα."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 14 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 268 της 24.9.1991, σ. 1.

(2) ΕΕ L 24 της 30.1.1998, σ. 31.

(3) ΕΕ L 264 της 7.11.1995, σ. 35.